
З А П И С Н И К
СА ЧЕТВРТЕ СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА
ОДРЖАНЕ 1. ЈУНА 2025. ГОДИНЕ

	Седница је почела у 11 часова.
            Седницом је председавао председник Одбора Александар Марковић.
	Седници су присуствовали: Борис Бајић (Borisz Bájity), Угљеша Гргур, др Муамер Бачевац, др Тијана Перић Дилигенски и Растислав Динић, чланови Одбора
	Седници нису присуствовали чланови Одбора: Лепомир Ивковић, Младен Грујић, Андријана Александров, Слободан Николић, Драгана Радиновић, проф. др Мирка Лукић Шаркановић, Славица Радовановић, Соња Пернат, Слађана Радисављевић, Небојша Новаковић и Данијела Несторовић.
           Седници су присуствовали: прим. др Нада Мацура, Един Нумановић, Игор Д. Јакшић, проф. др Марко Миленковић, мр Светлана Милијић, Иван Карић и проф. др Снежана Ракић, заменици чланова Одбора.
           Седници су присуствовали Бранкица Јанковић, повереница за заштиту равноправности, мр Зоран Пашалић, заштитиник грађана, Мирјана Лукић, саветница заштитника грађана, Татјана Пријић, помоћница поверенице и Златана Малетић из Канцеларије Повереника за заштиту равноправности.
            Председник Одбора је констатовао да су испуњени услови за рад и одлучивање те је предложио следећи
Дневни ред:

1. Разматрање Редовног годишњег извештаја Заштитника грађана за 2022. годину (број 02-603/23 од 30. марта 2023. године);
2. Разматрање Редовног годишњег извештаја Заштитника грађана за 2023. годину (број 02-785/24 од 15. марта 2024. године);
3. Разматрање Редовног годишњег извештаја Заштитника грађана за 2024. годину (број 02-550/25 од 21. марта 2025. године);
4. Разматрање Редовног годишњег извештаја Повереника за заштиту равноправности за 2022. годину (број 02-485/23 од 15. марта 2023. године);
5. Разматрање Редовног годишњег извештаја Повереника за заштиту равноправности за 2023. годину (број 02-781/24 од 15. марта 2024. године);
6. Разматрање Редовног годишњег извештаја Повереника за заштиту равноправности за 2024. годину (број 02-476/25 од 17. марта 2025. године.

               Одбор је на основу чл.76. Пословника Народне скупштине већином гласова донео одлуку да се обави заједнички начелни претрес о тачкама 1. до 3. предложеног дневног реда и обједињена расправа о тачкама 4. до 6. предложеног дневног реда.
	    Oдбор је усвојио  предложени Дневни ред.
                Пре преласка на рад по утврђеном Дневном реду Одбор је усвојио записник Треће седнице Одбора.


ПРВА, ДРУГА И ТРЕЋА ТАЧКА ДНЕВНОГ РЕДА:

Председник Одбора је подсетио присутне да Одбор разматра извештај Заштитника грађана, у складу са чланом 238. Пословника Народне скупштине и да подноси Извештај Народној скупштини, са Предлогом закључка, односно препорукама и мерама за унапређење стања у тим областима. Народна скупштина разматра извештај независног државног органа и извештај надлежног одбора, с предлогом закључка. Заштитник грађана је поднео редовне годишње извештаје за 2022, 2023. и 2024. годину. 
Зоран Пашалић, представљајући извештаје је истакао да ће више говорити о периоду од ступања на снагу новог Закона о Заштитнику грађана и његовог реизбора, истичући да се у том периоду променио систем рада који је ефикаснији и ефективнији. Истакао је да се повећала ефикасност примене препорука Заштитника грађана од стране органа јавне власти и да је у 2024. години износио скоро 90%, што је постигнуто посебном методологијом рада, интерним правилником и свакодневним праћењем и поступањем државних органа. Навео је да је у току конкурс за пет виших саветника и три заменика Заштитника грађана. Подсетио је да је Законом о заштитнику грађана 2021. године добио две нове надлежности: једна се односи на особе са инвалидитетом, а друга на жртве трговине људима и најавио доношење системског закона из ове области.
Др Тијана Перић Дилигенски је изнела примедбе на сазивање седнице, као и примедбе на извештаје који имају исту матрицу, на надлежности Заштитника грађана када су у питању заштита права наших сународника у јужној српској покрајини, проблеме везане за вијетнамске раднике у Линг Лонгу. Поставила је питање када ће извршити надзор над БИА због повећања мера прислушкивања и тајног надзора, када ће посетити политичке притворенике у Клиси, зашто није покренуо поступак у вези употребе звучног топа, као и поступак због посете шефа државе интензивној нези повређених из Северне Македоније. Питала се када ће покренути поступак злоупотребе центара за социјални рад и давалаца социјалне помоћи, јер је упознала дечка из Крагујевца који је у малолетничком затвору и издржава казну у „ћациленду“ који му се рачуна као три дана у Крагујевцу.
Заштитник грађана је истакао да што се тиче наших сународника на Косову и Метохији, да ми не признајемо Републику Косово, и самим тим је тешко успоставити реалну сарадњу између две институције омбудсмана за разлику од низа земаља са којима има билатералне односе и успешно решава проблеме наших сународника. Наглашава да у фабрици „Линг Лонг“ није било трговине људима, и да је неко од тога хтео да направи политичку тему, у шта не жели да улази. Што се тиче случаја из Клисе, истиче да је упознат са случајем, да је странку обишао више пута, па и на неуропсихијатријској затворској болници, али да не жели да коментарише њено здравствено стање, као ни кривично дело за које се терети. За изразе „звучни топ“ и „ћациленд“ сматра да је то колоквијални израз које не жели да користи, да је упознат са поступком који се води на основу притужбе пет невладиних организација које су му се обратиле да имају податке за 3.163 грађана, да су упућена изјашњења свим релевантним институцијама од којих је тражено да доставе податке, као и да ће сва лица која су имала здравствене проблеме после догађаја од 15. марта, бити званичним путем контактирана.
Прим. др Нада Мацура је похвалила извештаје, истакавши да су извештаји обухватили све области, да је решено 340 притужби грађана, да је окончан рад на 187 предмета из ранијих периода. Као доктор по струци осврнула се на део који се односи на нарушавање права пацијената, на проблеме Градског центра на Чукарици, на препоруку која је дата Министарству здравља за доношење уредбе којом ће бити прописана висина накнаде нужних трошкова коју плаћа пацијент за израду медицинске документације на коју има право према Закону о правима пацијената.
Угљеша Гргур је обавестио Одбор о случају Желимира Црнобрње, избеглице из Хрватске, са пребивалиштем у Београду, са молбом да се Одбор обрати Министарству правде јер је у току поступак извршења од стране извршитеља без правоснажне судске пресуде за које је рочиште заказано за 15. септембар ове године.
Растислав Динић, је упутио оштре замерке Заштитнику грађана на тон и стил његовог изражавања према народним посланицима, невладиним организацијама, независним и истраживачким новинарима. Истакао је да у закључцима није нашао ниједну препоруку везану за права лица лишених слободе или везана за бројне случајеве полицијске тортуре, да су у Србији били представници Европског комитета за спречавање тортуре и нехуманог или понижавајућег поступања или кажњавања и да су изнели закључке из те посете, а то је да су особе лишене слободе од стране полиције и даље у ризику од злостављања које у појединим случајевима може прерасти чак и у мучење и да постоје бројне тврдње о физичком злостављању. 

                 Пошто више није било пријављених учесника у дискусији, председник Одбора је навео  да ће се гласање обавити посебно по свакој тачки 1. до 3. усвојеног Дневног реда. 

Председник одбора је ставио на гласање Предлог закључка поводом разматрања Редовног годишњег Извештаја Заштитника грађана за 2022. годину, са следећим препорукама: 
	1. Народна скупштинa оцењује да је Заштитник грађана у свом Редовном годишњем извештају за 2022. годину целовито представио активности Заштитника грађана у извршавању уставних и законских надлежности и овлашћења која има у заштити и унапређењу људских и мањинских слобода и права. 
2.  Народна скупштина позива Владу на даље унапређење законодавног оквира којим се обезбеђују нова права и мере подршке за родитеље тешко болесне деце и деце са сметњама у развоју и инвалидитетом којој је неопходна стална нега и помоћ.
3. Народна скупштина указује на потребу даљег унапређења прописа у циљу обезебеђивања нових мера заштите жртава насиља у породици, као и укључивање у психосоцијални третман или специјализовани програм починиоца насиља у породици и издавање налога за лечење од алкохолизма и наркоманије. 
4. Надлежни органи треба да обезбеде да здравствене установе, установе у области социјалне заштите и образовања, полицијске станице, органи управе, правосудни органи и сви други објекти у јавној употреби буду у потпуности приступачни особама са инвалидитетом.
5. Народна скупштина указује на потребу даљег унапређења прописа у циљу изричите забране дискриминације на основу сексуалне оријентације, као и да се обезбеде даље обуке за запослене у полицији у циљу сензибилизације према ЛГБТИ особама, препознавања злочина из мржње, између осталог, на основу сексуалне оријентације и родног идентитета. 
6. У циљу ефикасног спровођења Закона о националним саветима националних мањина и Закона о службеној употреби језика и писама, Народна скупштина указује на потребу обуке запослених у јединицама локалне самоуправе о спровођењу релевантних одредаба. 
	7. Народна скупштина позива Владу да континуирано извештава Народну скупштину о спровођењу овог закључка.
	8. Овај закључак објавити у „Службеном гласнику Републике Србијеˮ.
Одбор предлаже да се Предлог закључка, у складу са чл. 167. и 193. Пословника Народне скупштине, разматра по хитном поступку. За представника Одбора на седници Народне скупштине одређен је Александар Марковић, председник Одбора. 
Одбор је већином гласова прихватио Предлог закључка.

         Председник одбора је ставио на гласање Предлог закључка поводом разматрања Редовног годишњег Извештаја Заштитника грађана за 2023. годину, са следећим препорукама:     
1. Народна скупштинa оцењује да је Заштитник грађана у свом Редовном годишњем извештају за 2023. годину целовито представио активности Заштитника грађана у извршавању уставних и законских надлежности и овлашћења која има у заштити и унапређењу људских и мањинских слобода и права. 
2.  Народна скупштина позива Владу да предузме активности у циљу измене и допуне Закона о спречавању насиља у породици којима треба прописати посебне одредбе о поступању у случају насиља према деци. 
3. Потребно је да надлежно министарство обезбеди да највећа пажња у свакој установи образовања буде усмерена на континуирано, свеобухватно и системско планирање превентивних активности које су кључне у сузбијању вршњачког насиља, а које би укључило и родитеље.
4. Народна скупштина указује Влади на потребу измена и допуна Закона о јавном реду и миру којима треба обезбедити да деца у уличној ситуацији не буду третирана као извршиоци прекршаја, већ као жртве насиља, злостављања и занемаривања.
5. Полазећи од налаза и оцена Заштитника грађана, Народна скупштина указује да би требало даље предузимати мере у циљу унапређења професионалне рехабилитације и подстицања запошљавања особа са инвалидитетом. 
 6. У циљу унапређења положаја припадника ромске националне мањине, Народна скупштина указује на потребу повећања фонда станова за социјално становање и предузимање других мера за побољшање услова становања у ромским насељима.
7. Народна скупштина позива Владу да континуирано извештава Народну скупштину о спровођењу овог закључка.
8. Овај закључак објавити у „Службеном гласнику Републике Србијеˮ.
Одбор предлаже да се Предлог закључка, у складу са чл. 167. и 193. Пословника Народне скупштине, разматра по хитном поступку. За представника Одбора на седници Народне скупштине одређен је Александар Марковић, председник Одбора. 
Одбор је већином гласова прихватио Предлог закључка.

Председник одбора је ставио на гласање Предлог закључка поводом разматрања Редовног годишњег Извештаја Заштитника грађана за 2024. годину, са следећим препорукама:     
1. Народна скупштинa оцењује да је Заштитник грађана у свом Редовном годишњем извештају за 2024. годину целовито представио активности Заштитника грађана у извршавању уставних и законских надлежности и овлашћења која има у заштити и унапређењу људских и мањинских слобода и права. 
	2. Народна скупштина позива Владу на предузимање мера како би се обезбедио  адекватан број запослених у центрима за социјални рад и центрима за породични смештај и усвојење, ради пуне примене стандарда стручног рада и адекватног поступања центара у пуном обиму њихове надлежности. Потребно је обезбедити услугу личног пратиоца уз индивидуализовани приступ и уважавање потреба сваког детета и ученика понаособ.
3. Препоручује се Влади да предложи измене релевантних закона како би биле дефинисане посебне мере према осуђеницима за кривична дела против полне слободе након истека казне и окончања њиховог боравка у казнено-поправним заводима, а у циљу спречавања да поново изврше ова дела. 
4. Надлежни органи у систему спречавања насиља, заштите и подршке жртвама насиља у породици и партнерским односима треба да интензивирају активности посвећене оснаживању и охрабривању жртава да насиље пријаве.
5. Народна скупштина указује на потребу утврђивања стандарда квалитета рада прихватилишта за жртве насиља у породици и сигурних кућа, на начин да се обезбеди једнообразно пружање услуге и одговори на индивидуалне потребе жртава насиља у породици, укључујући и жртве из осетљивих друштвених група.
6. Народна скупштина указује на потребу да се донесе нови Акциони план за унапређење права припадника националних мањина, имајући у виду да је истекло важење претходног акционог плана. 
	7. Народна скупштина позива Владу да континуирано извештава Народну скупштину о спровођењу овог закључка.
8.  Овај закључак објавити у „Службеном гласнику Републике Србијеˮ.
Одбор предлаже да се Предлог закључка, у складу са чл. 167. и 193. Пословника Народне скупштине, разматра по хитном поступку. За представника Одбора на седници Народне скупштине одређен је Александар Марковић, председник Одбора. 
Одбор је већином гласова прихватио Предлог закључка.
ЧЕТВРТА, ПЕТА И ШЕСТА ТАЧКА ДНЕВНОГ РЕДА
 
Бранкица Јанковић, повереник за заштиту равноправности, истакла је да што се тиче 2022. године, највише притужби поднето је због дискриминације по националној припадности или етничком пореклу. Следи дискриминација по основу старосног доба и дискриминација по основу здравственог стања и инвалидитета, пола и брачног и породичног статуса. Органима јавне власти и другим лицима упућено је 412 препорука за остваривање равноправности и дата је 21 иницијатива за измену прописа. Поднета су два предлога Уставном суду за оцену уставности и законитости Закона о финансијској подршци породици са децом, поводом које је 21. децембра Уставни суд донео одлуку којом је утврдио да одредба члана 17. став 4. овог закона није у сагласности са Уставом. Покренуте су две стратешке парнице, једна због дискриминације по основу инвалидитета, а друга по основу сексуалне оријентације. Годину је обележио и даље велики број пријава насиља над женама и насиља у породици. Према подацима из медија, било је чак 26 фемицида. Такође, био је и значајан број случајева вршњачког насиља, о чему се говорило у Народној скупштини на представљању Посебног извештаја о дискриминацији деце. 
2023. годину обележиле су две велике трагедије, у Основној школи „Владислав Рибникар” и у местима Мало Орашје и Дубона. Повереник је том приликом указао да су размере ових трагедија несагледиве и да је готово немогуће сагледати дубину и последице траума породица убијених, повређених, као и оних који су непосредно били сведоци ових догађаја. Ови догађаји су дубоко и вишеструко потресли читаво друштво и отворили бројна питања која се тичу безбедности деце, преиспитивања система вредности, казнене политике, али и међуљудских односа, солидарности и емпатије. 
Упућене су и препоруке мера свим министарствима, посебним организацијама и управама, да приликом одлучивања о напредовању запослених државних службеница, узимају у обзир оне оцене, добијене за године у којима је државна службеница оцењивана, не рачунајући годину у којој није оцењена због коришћења трудничког и породиљског боловања, одсуства ради неге детета, односно да се не прекида низ оцена подобних јер се овде радило о видљивој дискриминацији по основу пола. Истакла је да је ова препорука потпуно имплементирана и да више нису добијали ниједан такав случај дискриминације.  
У 2024. години, настављен је рад на сузбијању дискриминације. Поступали су у преко 3.600 предмета од чега је формирано 714 за вођење поступка по притужбама. Органима јавне власти и другим лицима упућене су 422 препоруке мера за остваривање равноправности, 40 мишљења и иницијатива за измену прописа, један предлог за оцену уставности и законитости, покренута је једна стратешка парница, три кривичне пријаве и 12 упозорења јавности. Организовали су 11 конференција и издали пет публикација, које се односе на наслеђивање, присутност говора мржње, правни оквир за маргинализоване групе жена, кодекс равноправности за послодавце и упутство за спровођење активности у вези са разумним прилагођавањем радног места у вези са заштитом особа са инвалидитетом. Настављен је позитиван тренд поступања по препорукама, тако да је у индивидуалним мишљењима поступљено у 71% случајева док је по препорукама мера општим за унапређење и равноправности поступљено чак у 98% случајева. У онима у којима није поступљено по препорукама повереника првенствено се радило о дискриминаторном говору у јавном простору,  нарочиго када се ради о припадницима ЛГБТ популације али и припадницима ромске националне мањине. Посебно забрињавају говор мржње, непримерени и увредљиви коментари у медијском јавном простору, али и на друштвеним мрежама. 
Након излагања гђе Јанковић, председник Одбора је отворио дискусију. 
Прим. др Нада Мацура, поставила је питање у вези са  испитивањем случајева акушерског насиља и радом хитне помоћи,  шта је урађено у тим срединама, јер претпоставља да није Београд у питању. Нагласила је да ове појаве треба искоренити.
Един Нумановић, је истакао да као припадник бошњачке националне заједнице, жели да похвали рад поверенице за заштиту равноправности у случају дискриминаторског Правилника из 2018. године у ПУ „Миша Цвијовић" у Пријепољу. Наиме, ради се о Правилнику који садржи дискриминаторске одредбе које угрожавају право на ношење видљивих верских обележја, што у ствари грубо крши грађанске слободе које гарантује Устав Републике Србије, али и слободе које гарантују међународне конвенције чија је Србија потписник. 
Проф. др Снежана Ракић је нагласила да је Министарство здравља прирпемило Практикум о породилишту, али он сам по себи није довољан, јер  је  одговорност на директорима здравствених клиника, односно акушерима који воде клинике и одговарајуће одељење. Указала је на Кодекс понашања здравствених радника који се примењује у  државним и приватним породилиштима, а што подразумева и обавезу да се према пацијенту односе према правилима струке, у супротном биће санкционисани, како појединац, тако и директор здравствене установе.
Др Муамер Бачевац је подсетио да је у два претходна мандата био председник овог одбора, и да је странка којој припада, једна од утемељивача овог одбора. Као представник мањинског народа, односно Бошњака, сматра да су увек имали добар одговор кад би се појавили неки проблеми, који нису били толико чести али могу да буду врло проблематични. Градити добре међунационалне односе је тешко и потребно је да сви елементи друштва учествују, а да један неодговоран појединац може да уруши тај дугогодишњи и мукотрпан рад.

Пошто више није било пријављених учесника у дискусији, председник Одбора је ставио на гласање Предлог закључка поводом разматрања Редовног годишњег извештаја Повереника за заштиту равноправности за 2022. годину, са следећим препорукама: 
1. Народна скупштина оцењује да је Повереник за заштиту равноправности (у даљем тексту: Повереник) у свом Редовном годишњем извештају за 2022. годину целовито приказао активности у области заштите од дискриминације.
2. Полазећи од налаза и оцена Повереника, а у циљу даљег унапређења родне равноправности, потребно је континуирано предузимати активности усмерене на борбу против стереотипа, посебно у јавном простору, као и усмерити мере популационе политике на родну равноправност и равноправно учешће мушкараца у нези и  васпитавању деце. 
3. Потребно је обезбедити квалитетну и континуирану подршку младима и деци са инвалидитетом и сметњама у развоју и обезбедити услуге личног пратиоца у континуитету за сву децу којој је утврђена потреба за овом услугом у процесу образовања. 
4. Народна скупштина позива Владу да активно ради на унапређивању положаја Рома, посебно Ромкиња и ромске деце, у погледу обезбеђивања личних докумената, приступа адекватном становању, здравственим, образовним и услугама социјалне заштите, као и запошљавању. 
5. Народна скупштина указује на потребу веће доступности услуга палијативне неге, као и пoвeћaњe брoja мeдицинских прoфeсиoнaлaцa спeциjaлизoвaних зa рaд сa стaриjимa  као и међусекторских услуга система социјалне и здравствене заштите.
	6. Позива се Влада да континуирано извештава Народну скупштину о спровођењу овог закључка.
7. Овај закључак објавити у „Службеном гласнику Републике Србијеˮ. 
Одбор предлаже да се Предлог закључка, у складу са чл. 167. и 193. Пословника Народне скупштине, разматра по хитном поступку. За представника Одбора на седници Народне скупштине одређен је Александар Марковић, председник Одбора. 
Одбор је већином гласова прихватио Предлог закључка.

Председник одбора је ставио на гласање Предлог закључка поводом разматрања Редовног годишњег Извештаја Повереника за заштиту равноправности за 2023. годину, са следећим препорукама:    
 1. Народна скупштина оцењује да је Повереник за заштиту равноправности (у даљем тексту: Повереник) у свом Редовном годишњем извештају за 2023. годину целовито приказао активности у области заштите од дискриминације.
2. Полазећи од налаза и оцена Повереника, Народна скупштина позива Владу на константно унапређивање координисаног и ефикасног деловања свих институција система у заштити од насиља, уз даљи развој сервиса за подршку жртвама и деци сведоцима насиља, обезбеђивању бесплатне правне помоћи, као и у подизању свести јавности о препознавању насиља и његовом пријављивању. 
3. Народна скупштина указује да је неопходно вршити едукацију деце о превенцији и реаговању у свим случајевима вршњачког и дигиталног насиља. 
4. У области здравствене заштите неопходно је унапредити доступност и приступачност услуга здравствене заштите, укључујући услуге менталног здравља, на читавој територији свим корисницима, обезбеђивањем одговарајућих просторних капацитета, опреме и потребног броја здравствених радника, оснивањем регионалних центара и мањих здравствених станица, мобилних тимова и патронажних услуга.
5. У циљу остваривања права припадника националних мањина, Народна скупштина позива Владу на предузимање потребних мера како би састав државних органа, органа локалне самоуправе и других органа јавне власти одговарао националном саставу становништва на њиховом подручју, повећањем броја запослених припадника националних мањина, школовањем и оспособљавањем за обављање ових послова.
	6. Позива се Влада да континуирано извештава Народну скупштину о спровођењу овог закључка.
7. Овај закључак објавити у „Службеном гласнику Републике Србијеˮ. 
Одбор предлаже да се Предлог закључка, у складу са чл. 167. и 193. Пословника Народне скупштине, разматра по хитном поступку. За представника Одбора на седници Народне скупштине одређен је Александар Марковић, председник Одбора. 
Одбор је већином гласова прихватио Предлог закључка.

Председник одбора је ставио на гласање Предлог закључка поводом разматрања Редовног годишњег Извештаја Повереника за заштиту равноправности за 2024. годину, са следећим препорукама:    
1. Народна скупштина оцењује да је Повереник за заштиту равноправности (у даљем тексту: Повереник) у свом Редовном годишњем извештају за 2024. годину целовито приказао активности у области заштите од дискриминације.
2. Полазећи од налаза и оцена Повереника, Народна скупштина указује на потребу да се приликом доношења прописа и јавних политика узима у обзир њихов утицај на социоекономски угрожена лица или групе и њихова усаглашеност са начелом једнакости.
3. Народна скупштина позива Владу да усвоји стратешка документа и акционе планове чије је важење истекло или ускоро истиче, као што је Стратегија за превенцију и заштиту деце од насиља, Стратегија образовања одраслих и Акциони план за унапређење положаја националних мањина.
4. Потребно је размотрити даље измене и допуне кривичног законодавства у циљу спречавања насиља над женама и успоставити национални контролни механизам за праћење случајева насиља над женама. 
5. Потребно је радити на промовисању културе међусобног поштовања, недискриминације, толеранције, уважавања различитости, родне равноправности, међугенерацијске солидарности, кроз организацију информативних кампања, догађаја и садржаја у јавном и медијском простору, 
6. Препоручује се Влади да предузме мере у циљу остваривања права на лична документа, приступ здравственим, социјалним и другим услугама за лица у стању бескућништва, уз обезбеђивање већег капацитета прихватилишта и других услуга.
	7. Позива се Влада да континуирано извештава Народну скупштину о спровођењу овог закључка.
8. Овај закључак објавити у „Службеном гласнику Републике Србијеˮ. 
Одбор предлаже да се Предлог закључка, у складу са чл. 167. и 193. Пословника Народне скупштине, разматра по хитном поступку. За представника Одбора на седници Народне скупштине одређен је Александар Марковић, председник Одбора. 
Одбор је већином гласова прихватио Предлог закључка.

                 
Седница је закључена у 13.42 часова.




СЕКРЕТАР ОДБОРА	                         	                            ПРЕДСЕДНИК ОДБОРA
	
 Рајка Вукомановић			                                                       Александар Марковић




